32005D0516
L 191/70
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 април 2005 година
за създаване на Европейски консултативен съвет за изследвания в областта на сигурността
(2005/516/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като има предвид, че:
(1)
През 2003 г. Комисията създаде група от личности за изследвания в областта на сигурността, чиято главна задача бе да предложи принципи и приоритети за Европейската програма за изследвания в областта на сигурността (ЕПИС).
(2)
Въз основа на доклада „Изследвания за сигурна Европа“, представен от групата личности през 2004 г., в Съобщението на Комисията от 7 септември 2004 г., озаглавено „Изследване в областта на сигурността: следващите стъпки“ (1), се предлага да бъде учреден Европейски консултативен съвет за изследвания в областта на сигурността (ЕКСИС).
(3)
Необходимо е да се учреди ЕКСИС и да се определят неговите задачи и структура.
(4)
ЕКСИС следва да даде своя принос за попълване на съдържанието на ЕПИС и изпълнението ѝ.
(5)
ЕКСИС следва да включва експерти от различни групи заинтересовани лица, а именно: потребители, индустриални и изследователски организации. В съответствие с областите, в които работят експертите, ЕКСИС следва да се състои от две групи с различни, но взаимнодопълващи се роли.
(6)
Следва да се предвидят правила за разкриване на информация от страна на членовете на ЕКСИС, без да се нарушават правилата на Комисията относно сигурността, определени в приложението към Решение 2001/844/ЕО, ЕОВС, Евратом на Комисията (2).
(7)
Подходящо е да се определи период за прилагането на настоящото решение. Комисията ще разгледа своевременно възможността за неговото удължаване,
РЕШИ:
Член 1
Консултативен съвет
Създава се консултативен съвет с название „Европейски консултативен съвет за изследвания в областта на сигурността (ЕКСИС)“ към Комисията, който да действа от 1 юли 2005 г.
Член 2
Задачи
Комисията може да се консултира с ЕКСИС по всякакви въпроси, свързани със съдържанието на Европейската програма за изследвания в областта на сигурността (ЕПИС) и изпълнението ѝ, която предстои да се реализира чрез Европейската рамкова програма за изследвания.
ЕКСИС осъществява своята работа при пълно познаване на европейския контекст, в частност контекста, отнасящ се до изследователските дейности, които се реализират на национално равнище и в подкрепа на европейските инициативи в областта на политиката за изследванията.
По-специално, но не изключително, ЕКСИС отправя препоръки до Комисията в следните области:
а)
стратегически мисии, централни теми и приоритети на ЕПИС въз основа на доклада „Изследвания за сигурна Европа“ на групата личности, като същевременно взима под внимание и създаването на Европейска агенция по отбраната, както и вътрешнодържавните и международните дейности;
б)
технологичните възможности, които следва да бъдат предоставени на разположение на заинтересованите лица в Европа; ЕКСИС препоръчва стратегия за подобряване на европейската промишлено-технологична база, с което се цели подобряване на нейната конкурентоспособност;
в)
стратегическите и оперативните аспекти на ЕПИС предвид опита и резултатите, получени от подготвителното действие по подобряване на европейския промишлен потенциал при изследванията в областта на сигурността (3), от службите на Комисията с активен интерес в областта на сигурността, включително изследвания, обхванати от рамковата програма на ЕО за изследвания, и от други експертни и консултативни групи;
г)
въпроси на реализацията, като например обмена на поверителна информация и въпросите, свързани с правата върху интелектуалната собственост;
д)
оптимизиране на обществената инфраструктура в областта на изследванията и оценката в ЕПИС;
е)
стратегия за комуникациите, свързана с популяризирането на ЕПИС, както и предоставяне на информация за изследователските програми на заинтересованите лица.
Председателите на всяка от двете групи на ЕКСИС, съгласно член 4, параграф 1, могат да посочват на Комисията, че е желателно да се консултира с ЕКСИС и по други въпроси.
Член 3
Членство в ЕКСИС - назначаване
1. Членовете на ЕКСИС се назначават от Комисията измежду специалисти и стратези на най-високо равнище, които са експерти в областите, посочени в член 2.
2. Членовете се номинират ad personam и не се назначават заместници. Избраните членове служат в лично качество и съветват Комисията независимо от каквито и да било външни указания. Те не разпространяват информацията, получена от ЕКСИС по време на работата си там, ако Комисията е на мнение, че такава информация е поверителна.
3. Членовете се назначават за срок, не по-дълъг от периода на действие на настоящото решение. Членовете изпълняват своите задължения, докато бъдат сменени или до края на техния мандат.
4. Членовете, които вече не са в състояние да дават ползотворен принос към ЕКСИС, членовете, които са подали оставка или които не съблюдават условията, съдържащи се в параграф 2 от настоящия член или в член 287 от Договора, могат да бъдат заменени от Комисията за времето, оставащо до края на техния мандат.
5. Списъкът с членския състав на ЕКСИС и последващите назначения в него се публикува от Комисията в серии С на Официален вестник на Европейския съюз за сведение.
Член 4
Функциониране
1. ЕКСИС е съставен от две групи:
а)
група, отговаряща за изисквания на ползвателите на изследванията в областта на сигурността;
б)
група, отговаряща за изискванията по отношение на веригата на технологично обезпечаване.
2. Членовете на ЕКСИС избират председател за всяка група.
3. Съгласувано с Комисията могат да бъдат учредени подгрупи по места с цел изследване на конкретни въпроси въз основа на мандат, даден им от едната или от двете групи на ЕКСИС. Тези подгрупи се разпускат след изпълняване на целите, за които са създадени.
4. За работа по конкретните точки от дневния ред Комисията може да покани експерти или наблюдатели, включително лица от службите при Комисията, които разполагат с необходимата компетентност и които да ръководят работата на ЕКСИС или да участват в работата на подгрупите по места, ако това бъде счетено за целесъобразно или необходимо.
5. Групите от ЕКСИС провеждат своите събрания в сградите на Комисията съобразно възможностите и графика на Комисията. И двете групи към ЕКСИС могат да се ползват от секретарските служби на Комисията. Те могат да провеждат съвместни заседания с оглед осигуряване на единен подход и по-добра координация. Такива съвместни заседания се председателстват съвместно от двамата председатели на групите към ЕКСИС.
6. По предложение на Комисията групите към ЕКСИС приемат съгласувани указания, включително процедурен правилник.
7. За обмена на работни документи, заключения, протоколи от заседания и всякакви други документи, отнасящи се до работата на групите, се създава интранет с ограничен достъп.
Член 5
Разходи
Пътните разходи, възникващи във връзка с работата на членовете на групите, експертите и дейностите на ЕКСИС, се възстановяват от Комисията в съответствие с правилата на Комисията. На членовете на групите и на избраните експерти не се заплаща за извършените услуги.
Член 6
Разкриване на информация
В процедурния правилник за работата на ЕКСИС се формулират и правила за разкриване на информация от страна на членове на ЕКСИС.
Всички лица, участващи в дейностите на ЕКСИС, следва да се въздържат от разкриване на информацията, до която те имат достъп в рамките на служебните си задължения.
Член 7
Приложимост
Настоящото решение е в сила до 31 декември 2006 г.
Съставено в Брюксел на 22 април 2005 година.